ߊߘߐߟߝ_ߤߌߕߑߟߍߙ
ߖߊ߯ߓߊ߫ ߞߟߍ߫ ߝߟߐߡߊ
ߖߊ߯ߓߊ߫ ߞߟߍ ߝߟߐߡߊ ߘߊߡߌ߬ߣߊ߬ ߕߎߡߊ ߟߊ߫߸ ߘߓߊ߬ߕߊ ߟߊ߫ ߁߉߁߄ ߠߊ߫߸ ߏ߬ ߞߊ߬ ߤߌߕߑߟߍߙ ߕߘߍ߬ ߡߎߣߌߗ ߟߋ߬߸ ߊ߬ ߘߏ߲߬ ߘߊ߫ ߓߝ߭ߊߙߑߞߊ ߟߎ߬ ߟߊ߫ ߣߊ߲߬ߕߌ߰ߦߊ ߘߐ߫ ߓߐߒߖߘߐߓߟߏߡߊ߬. ߓߝ߭ߊߙߑߞߊ ߟߎ߬ ߟߊ߫ ߞߎ߲߬ߠߊ߬ߛߌ߮ ߟߎ߬ ߟߊ߫ ߁߉߂߄ ߘߊ߲߬ߕߍ߰ߟߌ ߕߊ߫ ߝߐߟߌ߫ ߘߐ߫߸ ߞߏ߫ ߤߌߕߑߟߍߙ ߟߊ߫ ߘߏ߲ߠߌ߲ ߠߊߘߌ߬ߢߍ ߣߊ߲߬ߕߌ߰ߦߊ ߘߐ߫߸ ߞߴߏ߬ ߕߘߍ߬ ߦߋ߫ ߞߎ߲߬ߠߊ߬ߛߌ߮ ߟߊ߫ ߝߎ߬ߕߎ߲߬ߕߌ ߘߏ߫ ߟߋ߬ ߘߌ߫, ߓߊߏ߬ ߞߊ߬ ߓߍ߲߬ ߊ߬ ߦߋ߫ ߏߕߙߌߛ߭ ߘߎ߰ߘߋ߲ ߠߋ߬ ߘߌ߫߸ ߊ߬ ߕߎ߲߬ ߞߊ߫ ߞߊ߲߫ ߕߘߍ߬ ߞߵߊ߬ ߟߥߊ߫ ߏߕߙߌߛ߭ ߟߋ߬. ߏ߬ ߟߊߥߊ߲߬ߞߊ߫ ߘߊ߫ ߓߝ߭ߊߙߑߞߊ ߟߎ߬ ߟߊ߫ ߛߋ߲߬ߠߊ߬ߞߟߍ߬ߟߊ ߛߊ߬ߝߌߝߌ ߟߎ߬ ߟߊ߫ ߛߓߍ߫ ߟߊߡߊ߲߬ߘߌ߬ߣߍ߲ ߠߎ߬ ߟߋ߬ ߓߟߏ߫ (ߛߊ߬ߝߌߝߌ ߟߎ߬ ߟߊ߫ ߓߙߊߡߊߖߊ߲ߓߊ߲߫ ߝߟߐ ߛߙߍߘߍ)߸ ߊ߬ ߟߊߓߊ߯ߙߊ߫ ߘߊ߫ ߕߟߋ߬ߓߋ ߞߟߊߘߊ ߟߋ߬ ߘߐ߫ ߝߊ߬ߙߊ߲߬ߛߌ߫ ߣߌ߫ ߓߍߟߑߗ߭ߌߞ, ߊ߬ ߞߵߊ߬ ߟߊ߫ ߥߎ߬ߛߎ ߝߊ߲߬ߞߋߟߋ߲ ߞߍ߫ ߝߎߙߑߣߍߛ-ߊ߲߬-ߥߍߔߍ߬ ߟߋ߬߸ ߞߟߊߘߊ ߟߐ߬ߝߖߎ ߞߕߐ߫. ߊ߬ ߕߘߍ߬ ߦߋ߫ ߢߣߊߓߊ߮ ߘߌ߫ ߌߔߍߛ ߞߟߊߓߍ߲߫ ߝߟߐ ߘߐ߫߸ ߛߐ߲ߡ ߞߟߊߓߍ߲ ߘߐ߫߸ ߊߙߊߛ ߞߟߊߓߍ߲ ߘߐ߫߸ ߊ߬ ߣߌ߫ ߔߊߛߑߛ߭ߍ߲ߘߊߍߟ ߞߟߊߓߍ߲ ߘߐ߫߸ ߊ߬ ߖߐߞߌ߫ ߘߊ߫ ߛߐ߲ߡ ߞߟߊߓߍ߲ ߛߋ߲߭ߝߍ߬. ߊ߬ ߡߊߢߍ߯ߙߍ߫ (ߞߊ߬ ߣߊ߲߬ߕߌ߰ ߖߟߊ ߘߴߊ߬ ߡߊ߬) ߘߴߊ߬ ߟߊ߫ ߛߊߣߌ߲ߧߊ ߞߏߛߐ߲߬߸ ߞߊ߬ ߣߍ߰ߝߌ߲߬ ߓߊߙߊ߲ߕߏ߲ ߛߊ߯ߘߊ߫ ߝߌߟߊߣߊ߲ ߘߴߊ߬ ߡߊ߬ ߁߉߁߄ ߠߊ߫. ߞߊ߬ ߓߍ߲߬ ߘߊ߯ߕߌ߮ ߤߎߜ߭ߏ߫ ߜ߭ߎߕߑߡߊ߲ߣ ߟߊ߫ ߢߊߦߌߘߊߟߌ ߡߊ߬߸ ߤߌߕߑߟߍߙ ߟߊ߫ ߦߊ߬ߤߎ߬ߘߌߦߊ ߛߊ߲ߘߐߕߊ, ߊ߬ ߞߊ߬ ߣߍ߰ߝߌ߲߬ ߓߊߙߊ߲ߕߏ߲ ߛߊ߯ߘߊ߫ ߝߟߐ ߛߐ߬ߘߐ߲߬ ߘߓߊ߬ߕߊ ߕߟߋ߬ ߄ ߁߉߁߈ ߠߊ߫߸ ߡߊ߬ߢߍ߰ߙߍ߬ߟߌ߬ ߡߐ߬ߟߐ߲߬ ߜߍߟߍ߲ ߡߍ߲ ߘߌ߫ ߘߊ߫ ߤߌߕߑߟߍߙ ߟߎ߬ ߟߊ߫ ߛߝߊ ߡߊ߬߸ ߊ߬ ߞߊ߬ ߣߊ߲߬ߕߌ߰ ߡߐ߬ߟߐ߲߬ߦߊ (Gefreiter) ߛߐ߬ߘߐ߲߬.. ߤߌߕߑߟߍߙ ߕߘߍ߬ ߦߋ߫ ߘߊ߮ ߟߊ߫ ߕߎ߬ߡߊ ߡߍ߲ ߠߊ߫߸ ߊ߬ ߞߵߊ߬ ߟߊ߫ ߞߎ߬ߛߊ߲߬ߧߊ߬ ߓߊ߯ߙߊ ߟߎ߬ ߣߐ߬ߝߍ߬ߜߍ߲߫߸ ߞߊ߬ ߦߟߍߓߐߖߌߦߊ ߟߎ߬ ߕߊ߬߸ ߊ߬ ߣߌ߫ ߞߊ߬ ߛߓߍߟߌ ߞߍ߫ ߣߊ߲߬ߕߌ߰ ߝߐ߯ߓߍ ߟߎ߬ ߘߐ߫. ߤߌߕߑߟߍߙ ߖߐߞߌ߫ ߘߴߊ߬ ߣߎߡߊ߲ߓߟߏ߫ ߖߎߜߘߌ ߟߊ߫ ߛߐ߲ߡ ߞߟߊߓߍ߲ ߛߋ߲߭ߝߍ߬߸ ߜߍ߬ߟߍ ߘߏ߫ ߝߏߘߏ߲߫ ߕߐ߫ ߟߊ߸ ߞߏ߲ߓߌߕߌ߮ ߟߊ߫ ߁߉߁߆ ߟߊ߫. ߤߌߕߑߟߍߙ ߞߊ߬ ߞߊߙߏ߫ ߝߌ߬ߟߊ߬ ߡߊߛߎߘߎ߲ߧߊ ߞߍ߫ ߘߊ߲ߘߊߛߏ ߟߊ߫ ߓߍߟߌߕߖ߭߸ ߞߊ߬ ߓߊ߲߫ ߞߵߊ߬ ߞߐߛߊ߬ߦߌ߬ ߊ߬ ߟߊ߫ ߞߟߍ߬ߖߡߊ ߘߐ߫ ߕߙߊߓߊ ߕߟߋ߬ ߅ ߁߉߁߇ ߟߊ߫. ߊ߬ ߝߎߦߋ߲ߦߊ߫ ߘߊ߫ ߥߛߎ߬ ߞߎߘߎ߲߫ ߞߘߐ߫ ߡߎ߬ߕߊߙߘ ߥߊߦߌ߲ ߡߙߊ߬ߒ߬ߡߊ߬ߟߌ ߘߏ߫ ߛߋ߲߭ߝߍ߬߸ ߞߏ߲ߓߌߕߌ߮ ߕߟߋ߬ ߁߅ ߁߉߁߈ ߠߊ߫߸ ߊ߬ ߟߊߟߊ߫ ߘߊ߫ ߘߊ߲ߘߊߛߏ ߟߊ߫ ߔߊߛߑߥߐߟߞ. ߤߌߕߑߟߍߙ ߞߍ߫ ߣߴߊߟߏߡߊ߲ߘߎ߯ ߟߊ߫ ߗߌߙߏ߲ߠߌ߲ ߞߟߊ߬ߡߊ߬ ߦߋ߲߬߸ ߊ߬ ߟߊ߫ ߖߊ߬ߕߋ߬ ߘߐ߫ ߏ߬ ߘߐ߫ ߛߊ߫߸ ߣߴߊ߬ ߓߘߊ߫ ߓߊ߲߫ ߞߍ߫ ߟߊ߫ ߟߌ߬ߤߟߊ ߏ߬ ߞߊ߬ߟߊߡߊ߬߸ ߊ߬ ߞߊ߬ ߝߎߦߋ߲ߦߊ ߛߋ߲߬ߧߊ߬ ߝߌߟߊߣߊ߲ ߘߊߡߌ߬ߣߊ߬. ߤߌߕߑߟߍߙ ߞߊ߬ ߞߍ߬ߟߍ ߣߌ߲߬ ߛߓߍ߫ ߟߋ߬ ߞߴߊ߬ߟߋ ߟߋ߬ ߦߋ߫ ߞߍ߬ߟߍ ߓߍ߯ ߓߟߋ߬ߓߟߋ ߘߌ߫ ߖߋ߬ߙߌ߲߬ߕߋ߬ߦߊ ߓߍ߯ ߘߐ߫߸ ߊ߬ ߕߊ߲߬ߘߏ߬ ߘߴߊ߬߫ ߟߊ߫ ߛߏ߬ߝߊ߬ ߥߣߊ ߟߎ߬ ߓߟߏ߫ ߊ߬ ߟߊ߫ ߝߊߘߌ߲ߧߊ ߟߊ߫߸ ߞߍ߬ߟߍ ߖߋ߬ߙߌ߲߬ߕߋ߬ߦߊ ߟߊ߫߸ ߊ߬ ߟߊ߫ ߝߊ߬ߓߊ߬ߘߋ߲߬ߧߊ ߝߊ߲߬ߞߊߘߏ߲߭ ߠߴߊߟߏߡߊ߲ߘߎ߯ ߝߍ߬߸ ߊ߬ ߡߐߣߍ߫ ߘߴߊߟߏߡߊ߲ߘߎ߯ ߟߊ߫ ߡߊ߬ߙߌ߬ߝߊ߬ ߟߊ߬ߕߊߡߌ߲ (ߞߵߊ߬ ߖߘߍ߬ ߞߟߏ߫ ߊ߬ ߖߎ߮ ߟߎ߬ ߦߋ߫) ߘߐ߫ ߁߉߁߈ ߣߍߣߍߓߊ ߟߊ߫. ߞߍ߬ߟߍ ߛߋߞߏߦߌߘߊ ߕߌߢߍߟߌ ߥߊ߬ߦߊ ߣߌ߬ߟߊ߬ߝߌ߲ ߥߊ߬ߙߊ ߡߊ߬߸ ߏ߬ ߞߍ߫ ߘߊ߫ ߛߊߓߎ߫ ߘߌ߫ ߞߵߊ߬ ߡߙߌߦߊ ߦߟߍ߬ߡߊ߲ ߘߊߡߌ߬ߣߊ߬. ߊ߬ ߞߍ߫ ߘߊ߫ ߊߟߏߡߊ߲ߘߎ߯ ߝߊ߬ߛߏ߬ߟߊ߲߬ߘߌ ߘߏ߫ ߟߎ߫ ߝߣߊ߫ ߢߣߊ߫߸ ߞߏ߫ ߘߐߟߑߛ߭ߌߛߓߑߟߋߗ߭ߍ߲ߘ (ߛߐ߰ߒ߬ߞߘߐ߬ߟߌ ߛߌߙߌ߲)߸ ߊ߬ߟߎ߫ ߞߵߊ߬ ߟߊߕߍ߰ ߟߋ߬ ߞߏ߫ ߊߟߏߡߊ߲ߘߎ߯ ߣߊ߬ߕߌ߰ ߗߌߙߏ߲ߣߍ߲ ߠߎ߬ ߞߟߊߘߊ ߘߐ߫߸ ߞߴߏ߬ ߟߎ߬ ߓߘߊ߫ ߛߐ߰ ߊ߬ߟߎ߬ ߞߐ ߘߐ߫ ߞߟߊߘߊ ߘߐ߫ ߣߊ߲߬ߕߊ߲߬ ߞߎ߲ߕߌ߮ ߟߎ߬ ߓߟߏ߫߸ ߦߊ߬ߤߎ߬ߘߌߦߊ ߟߎ߬ ߓߟߏ߫߸ߡߊ߬ߙߌ߬ߞߛߌ߬ߟߊ߬ߞߊ ߟߎ߬ ߓߟߏ߫߸ ߡߍ߲ ߠߎ߬ ߞߊ߬ ߞߟߍ߬ߟߊ߬ߟߐ (ߊߙߑߡߌߛߑߕߌߛߋߛߋߟߊ߫) ߞߟߊ߬ߣߐ߬ߦߊ߫ ߞߊ߬ ߞߍ߬ߟߍ ߓߊ߲߫߸ ߏ߬ ߣߊ߬ ߘߊ߫ ߕߐ߯ߟߴߊ߬ߟߎ߬ ߓߟߏ߫ ߞߐߟߊ߬ ߣߍߣߍߓߊ ߞߎ߲߬ߞߏ߬ߕߍ߮ ߟߊ߫. ߝ߭ߍߙߑߛߊ߯ߦ ߓߍ߲߬ߓߍ߲ ߞߵߊ߬ ߞߊ߲ߘߌ߫ ߞߏ߫ ߊߟߏߡߊ߲ߘߎ߯ ߦߴߊ߬ ߓߟߏߓߐ߫ ߊ߬ ߟߊ߫ ߘߎ߰ߞߟߏ ߛߌߦߊߡߊ߲߫ ߘߐ߫߸ ߊ߬ ߣߌ߫ ߞߵߊ߬ ߟߊ߫ ߣߊ߲߬ߕߌ߮ ߟߎ߬ ߟߊߓߐ߫ ߙߋߣߊߣߌ߫. ߓߍ߲߬ߓߍ߲ ߞߊ߬ ߡߊ߬ߞߐ߬ߙߐ߲߬ߞߐ߬ߙߐ߲߬ߠߌ߲ ߓߌ߲߬ߓߊߥߏ ߟߴߊߟߏߡߊ߲ߘߎ߯ ߞߎ߲߬߸ ߊ߬ ߣߌ߫ ߞߊ߬ ߖߡߊ߬ߣߊ ߟߎ߬ ߘߐߓߍ߲߬ߠߌ߲ ߘߏ߬ߣߌ߲߬ ߜߌߟߌ߲ ߟߴߊ߬ ߞߎ߲߬ ߜߡߊ߫߹ ߊߟߏߡߊ߲ ߛߌߦߊߡߊ߲߫ ߞߊ߬ ߓߍ߲߬ߘߐ ߓߛߌ߬ߞߌ߬ ߘߐ߯ߦߡߊ ߣߌ߫ ߕߋߟߋ߲ߓߊߟߌߦߊ ߘߌ߫. ߊ߬ߟߎ߫ ߞߊ߬ ߞߐߘߏ߲ߓߊ߯ߦߊ ߟߐ߬ ߛߊ߬ߙߌ߬ߦߊ߬ߛߋ߲ ߂߃߁߲ ߡߊ߬߸ ߞߴߊ߬ߟߎ߫ ߓߘߊ߫ ߞߏ ߦߟߍ߬ߡߊ߲߫ ߊ߬ ߢߊߖߎ߮ ߡߊ߬ ߞߏ߫ ߊߟߏߡߊ߲ߘߎ߯ ߟߋ߬ ߦߋ߫ ߞߍ߬ߟߍ ߟߊߥߟߌ߬ߓߊ߮ ߘߌ߫. ߝ߭ߍߙߑߛߊ߯ߦ ߓߍ߲߬ߓߍ߲ ߣߌ߫ ߡߊ߬ߞߐ߬ߙߐ߲߬ߞߐ߬ߙߐ߲߬ߠߌ߲ ߛߙߊߕߌ߸ ߘߍ߬ߟߐ߲߬ߘߐ߬ߦߊ ߣߌ߫ ߓߘߍ߬ߓߘߍ߬ߟߌ ߡߍ߲ ߠߎ߬ ߟߊ߫ ߘߴߊߟߏߡߊ߲ߘߎ߯ ߞߊ߲߬ ߞߍ߬ߟߍ ߞߐ ߘߐ߫߸ ߏ߬ ߟߎ߫ ߟߋ߬ ߟߊߓߊ߯ߙߊ߫ ߘߊ߫ ߤߌߕߑߟߍߙ ߓߟߏ߫ ߓߘߍ߬ߓߘߍ߬ߟߌ ߞߎ߲߬ߘߏ߲ ߘߐ߫.